Spāre (Ģibuļu pagasts)
Šis raksts ir par apdzīvotu vietu Ģibuļu pagastā. Par citām jēdziena Spāre nozīmēm skatīt nozīmju atdalīšanas lapu. Spāre ir apdzīvota vieta Talsu novada Ģibuļu pagasta rietumos starp Gulbju un Spāres ezeriem. Vēsturiski veidojusies bijušās Spāres muižas centrā. Kā apdzīvota vieta izveidojusies 19. gadsimta sākumā pēc Spāres dzelzceļa stacijas izbūves uz dzelzceļa līnijas Ventspils—Tukums II 1898. - 1901. gados. Sastāv no divām daļām: Vecspāres (jeb Ausmas) ap muižas pili un kolhoza "Ausma" ražošanas ēkām un Lielspāres pie dzelzceļa stacijas. Spāre līdz 1949. gadam bija Spāres pagasta un līdz 1961. gadam Spāres ciema centrs. 1932. gadā Spārei tika piešķirts ciema (biezi apdzīvotas vietas) statuss. Spāres muižas (Spahren) pils celta ap 1790. gadu. Pēdējais muižas īpašnieks bija Oto fon Grothuss. Pie pils plešas viens no pēc plānojuma savdabīgākajiem muižu parkiem Kurzemē. Netālu atrodas Spāres pilskalns (arheoloģijas piemineklis). Līdz 2012. gadam Spārē darbojās viena no vecākajām novada skolām (minēta 1760. gados, kopš 2009. gada bija Pastendes skolas filiāle). Spārē atrodas tautas nams, veikals, luterāņu baznīca.